Dragi moji, zapamtite ovo: iskren i siguran čovjek gleda pravo u oči, a neiskren čovjek krije svoj pogled. Moj pogled je otvoren, stabilan i topao. Kroz njega ćete osjetiti bogato životno iscjeliteljsko iskustvo. Duhovnu zrelost. Taj pogled je ukrašen blagošću i dobrotom...

Udobno zavaljen u bijelom kožnom naslonjaču u studiju lokalne televizije, sredovječni muškarac poduže kose sam o sebi ovako divani, obasjan svjetlošću debelih svijeća, dok se u pozadini vrti poveća digitalna kugla. Gluha je noć, tri su sata ujutro, pa svijetle, plavičaste oči s dubokim podočnjacima, istini za volju, djeluju mutno. Premda na trenutke čovjek djeluje kao da je pomoć potrebnija njemu, ispostavlja se da je pomoć ono što nudi, u obliku “iscjeljujućeg pogleda”, kako piše u dnu ekrana. U pravilnim vremenskim razmacima, spiritualnu tišinu prekida reski zvuk telefona.

– Gospodine Alen, molim vas pogled – čuje se s one strane linije.

– Evo, draga gospođo, ja vam poklanjam pogled, iz srca i iz duše – kaže davatelj pogleda, dok kamera iz raznih kutova krupno zumira njegove sve umornije i mutnije plavičaste oči. Ispostavlja se, međutim, da “poklon iz srca i duše” ipak ponešto košta: 6,99 s fiksnog, a 8,41 kuna s mobilnog telefona po minuti.

– Draga gospođo, što ste osjetili kroz moj pogled? – pita gospodin Alen, nakon dvije minute i 14 kuna buljenja.

– Osjetila sam kao neke trnce i srce mi je jako kucalo.

– Draga gospođo, reći ću vam nešto. Moja misija je u životu pomagati. A i vaša.

– Da, znam.

– Svjesni ste toga?

– Jesam.

– Ali vi ste svoju misiju jako skupo platili. Ja sam sada otklonio veliki teret, ali nažalost velik je i ostao. Zato se javite još koji put, iskoristite ovu specijalnu emisiju.

Uistinu, emisija je po mnogočemu specijalna, toliko da se umnožila aritmetičkom, geometrijskom i svim drugim ezoteričnim progresijama pa se tako u kasnim noćnim satima može naći na programu dviju komercijalnih televizija s nacionalnom koncesijom, to su RTL i Nova TV, te cijelom nizu lokalnih televizija, poput Z1, Mreže TV, Jabuka TV, TV Jadran, što je posve legalno, uz malu, često nevidljivu ogradu pisanu sitnim slovima: da je riječ o zabavi. Astro biznis je uzeo maha pa se nekoć pioniri ove rabote koji su, razbijajući led, bivali izvrgnuti podsmijehu pa i ruglu, danas broje na tisuće.

Prema podacima Hrvatske regulatorne agencije za mrežne djelatnosti (HAKOM) više od 200-tinjak telefonskih “vidovnjačkih” linija upošljava između 3000 i 10.000 kasnonoćnih samoprozvanih čarobnjaka. Drago Plečko svojedobno je govorio o njih čak 20.000. Točni broj, naime, nemoguće je utvrditi.

Oni su Tonka, Ada, Klea, Ava... svi su redom bijeli i crveni magovi, duhovni i spiritualni iscjelitelji, ezoteričari, vidovnjaci i čarobnjaci koji ordiniraju uz pomoć anđeoskog tarota, viska, kristaloterapije, oso zen karata ili, najčešće, mahanjem rukama. Tek im je tarifa zajednička: 6,99 fiksni, 8,41 mobitel.

Milanov modus operandi

Na Mreži TV neku noć ordinira la je stanovita Larisa Mikulaj, dobrodržeća plavuša u srednjim godinama koja “radi” na datum rođenja. “Dobra večer, 26. rujna 1933., zovem za majku”, javlja se žena. Ubrzo doznaje da joj je majka doživjela velike krađe, velika otimanja i tešku magiju urokljivih očiju zbog jedne nežive i dvije žive osobe koje su se dobro potrudile da njezinoj obitelji naprave zlo. “Vraćam tu energiju odakle je došla i želim osobno vama božji blagoslov”, kaže Larisa.

U iščekivanju poziva, nudi monolog. “Riješite zlo prije zla, bolest prije bolesti, negativnu energiju koja utječe na cijele vaše obitelji. Idemo brzo. Brze veze, brze linije, čekam vas. Što je to demonsko u vama, što vam to ne da naprijed”, odjekuje s malog ekrana.

Kada je režija ostavi predugo bez sugovornika, kad je zbunjuje tišina, Larisa zna i podviknuti. “Idemo dalje! Budite brzi! Vrlo, vrlo brzo, na pola emisije smo, nemojte dozvoliti da vas čekam, ja više nikoga ne čekam, zato što previše toga radim, previše toga znam, previše toga vidim da nekoga čekam. To ne dolazi više u obzir”, viče majstorica ezoterije. Netko od gledatelja ohrabrio se na poziv. – Dobra večer, 11. svibnja 1958. – javlja se ženski glas.

– Da stavimo “točku na i” svim kletvama, prokletstvima, svakoj magiji, urocima, nagazima, svemu što je rađeno i prenijelo se na vas... – govori i maše rukama iznad upaljenih svijeća. – Draga moja, ovo će izgorjeti. Ovo će biti odrađeno, zaštita za vas ide odmah, a za ostale članove mi napravite u centru. Ili možete doći k meni. Svejedno.

No, nije njoj svejedno, daleko od toga. Ni Larisi ni gospodinu Alenu. Milan Radonjić, poznatiji kao Milan Tarot ili pak Vidoviti Milan, svojedobno je u razgovoru za Večernji list pojasnio čarobnjački modus operandi. Od telefonskih poziva u studio, rastumačio je, baš i nema kruha: taj dio dobiti uvelike odlazi operaterima, dok će on osobno omastiti brke tek kada nekog od gledatelja namami u privatnu “vizitu”, u svoja četiri zida, gdje se telefonski impulsi pretvaraju u šuštave novčanice. – E, tada je moj, tada se pali taksimetar – pojasnio je.

A koliko se ljudi od njihovih moći uistinu ozdravilo i “oparilo”, moguće je doznati tek pod okriljem anonimnih internetskih foruma. Evo što kažu. “Nisam zvala nijednu takvu liniju, ali sam čula od prijateljica da su ih stavljali na čekanje 10-ak i više minuta, što su im debelo naplatili, a da na kraju uopće nisu ni dobile osobu koju su zvale. Prijateljici su skinuli 120 kn, a da nije uspjela razgovarati ni s kime. Navodno namjerno to rade i linije uopće nisu zauzete, nego samo na taj način pljačkaju ljude.”

Ili pak: “Prije desetak godina radila sam na jednoj takvoj liniji. Osim mene i vlasnice, bilo je još petnaestak žena koje nikada u životu nisu imale tarot karte u rukama.”

Javljaju se i zdvojni alternativci: “Grozim se od oglasa za posao gdje se traže osobe za rad na liniji s tim da znanje tarota nije preduvjet?! Emisije u “sitne sate” stvorile su kod ljudi pogrešnu percepciju tarota, a isto tako fascinantno mi je brzinsko rješavanje problema. Kako se i sama bavim alternativom, ovakve stvari su mi nepojmljive.”

Na forumima se dade pročitati i ovo: “Ne nasjedajte na gluposti, nitko od njih nije vidovnjak, već samo ljudi koji rade svoj posao, to ti mogu pouzdano reći jer tamo radi dečko koji je išao sa mnom u srednju školu, nije mogao naći posao i, eto, uspio se snaći i radi na Ezo TV-u. Sve te prevarante koji izvlače novac od ljudi treba zakonski zabraniti i kažnjavati...“

To, međutim, neće tako lako ići.

Vijeće za elektroničke medije (VEM) posljednjih je godina u više navrata interveniralo u ovu vrstu programa pa su svojedobno naložili da te emisije moraju imati oznaku “18” i da se prebace u kasniji termin emitiranja, što su ezoteričari poslušno i učinili.

Potom su iz VEM-a naložili da se ne smije ostvarivati kontakt s preminulim osobama te iznositi tvrdnje koje se odnose na pitanja zdravlja, sredstava liječenja i zacjeljivanja. Kako bi izbjegli Kazneni zakon i optužbe o nadriliječništvu, i to su otklonili, prostirući se unutar granica sive zone u kojoj djeluju. Tako se u kasnim noćnim satima sveudilj čiste čakre i karme, skidaju zle magije, dilaju sretni brojevi za loto, šalju prirodne energije, a što se događa kad se poziv prebaci izvan etera u ruke neke od brojnih nevidljivih suradnica ili kad se session prebaci na kućne adrese tv-čarobnjaka, ostaje nepoznato. Tako dobro uhodani hod po rubu zakona godinama nesmetano funkcionira.

Politika je rijetko dirala u televizijsku ezoteriju. Jedna od rijetkih, možda i jedina koja se ozbiljnije pozabavila ovom tematikom bila je bivša ministrica pravosuđa Vesna Škare-Ožbolt koja je za svojeg mandata pripremila zakon kojim se ovo područje regulira, no nažalost prije je otišla iz Vlade nego što je njezin zakon otišao u saborsku proceduru. Upozoravala je tada da svaka zemlja koja drži do sebe ima uređeno ovo područje te da se jedino u Hrvatskoj i nekim susjednim državama svatko može proglasiti vidovnjakom, primati pacijente – i vrtjeti golemi novac.

– Ne može netko reći da spaja s anđelima, da liječi od bolesti, i uzimati novac od bolesnih i nemoćnih. Treba imati certifikat, zna se koje su tehnike priznate – govorila je. Ovom se tematikom, tako, osim medija, povremeno bavi jedino znanost i Crkva.

Na simpoziju “Neognostički i neopoganski kultovi” u organizaciji Hrvatskog aeropaga dr.sc. Sanea Mihaljević održala je zanimljivo predavanje o psihološko-manipulativnim tehnikama kojima se služe vidovnjaci i astrolozi. Kao psihijatrica, naime, susreće se s velikim brojem ljudi i njihovim životnim pričama.

Alternativci ispred liječnika

– Nevjerojatno je kako većina njih, čak 70 posto, prije nego što se obrate liječniku ili psihijatru, prvo potraže razne alternativce, vidovnjake i astrologe. Oni su dostupni, ljudi ih lako kontaktiraju telefonom ili SMS porukama – kaže dr. Mihaljević.

– Kad je čovjek u stresu, pribjegava magijskom načinu razmišljanja. Magijska svijest normalno se razvija kod djeteta tijekom prve godine života, kada dijete smatra da vanjski svijet nastaje samo na temelju njegovih želja i potreba. Ta se magijska svijest tijekom djetinjstva potisne, no kod nekih, osobito nezrelih ličnosti, ponovno aktivira kada se osoba nalazi u stresu. Takva osoba teško prihvaća patnju, a za probleme ne nalazi racionalna rješenja. Lakše je prepustiti se sudbini, nego uzeti stvari u ruke i mijenjati se – tumači dr. Mihaljević.

– Ako je riječ o labilnoj osobi koja odbija konvencionalno liječenje, stanje se može pogoršati. Osim dekompenzacije psihičke bolesti, osoba dobije i velike račune za telefon. Jedan pacijent mi je priznao da je dobio račun od 1800 kuna, no rijetko će nasamareni klijenti tužiti alternativce za nanesenu štetu. To je pravi biznis za koji nisam sigurna oporezuje li se pravilno, a naivni ljudi su nezaštićeni – zaključuje psihijatrica.

Dr. sc. fra Josip Blažević, pak, u knjizi “Horoskop – astrologija i vidovnjaci” piše o svemu što treba znati o ovoj omiljenoj razbibrizi, nažalost, kako je upozorio, i mnogih katolika.

– U središtu smo astrološke renesanse kakvu svijet nije vidio već dulje od četiri stoljeća! Astrolozi, sastavljači horoskopa i vidovnjaci svoje usluge razmjenjuju za novac. Naplaćivanje svojih usluga slikovito obrazlažu kao “razmjenu energije u duhovnom svijetu”, a ne njihovu pohlepu za materijalnim. Iza pregršti “filantropskih“ ushita iz usta svih astrologa, kako oni rade iz čistog altruizma, samo da bi pomogli ljudima, stoji profit. Neki ga nazivaju “Deppen-Steuer“, u prijevodu, “porez na budale“. Uvijek je lakše optuživati zvijezde za svoju situaciju nego na sebe preuzeti odgovornost za vlastite postupke. Kao što je mnogo lakše premještati namještaj po stanu, prema uputama radiestezista ili majstora feng shuija, nego mijenjati vlastiti život – upozorio je fra Josip Blažević. I tako, dok je noćnih ptica, mjesečara, bolesnih, tužnih i razočaranih, bit će i kasnonoćnih televizijskih prodavača magle, samo će rekviziti u studiju biti sofisticiraniji, digitalna pozadina kvalitetnija, a kožna fotelja sve skupocjenija. Tako nam je, čini se, pao grah.

>>Amerikance zabrinulo proročanstvo Babe Vange: Hoće li Trump postati predsjednik?

>> Vidovnjak za skidanje uroka od žene uzeo 320.000 kuna